SKRIFTLIG FORESPØRGSEL E-1847/01

af Francesco Turchi (UEN) til Kommissionen

(26. juni 2001)

Om: Udbud fra selskabet Trambus

Selskabet Trambus (tidligere ATAC) har offentliggjort et udbud vedrørende rengøring af garager, køretøjer osv. for perioden oktober 2001 - december 2003 til en mindstepris på 53 375 000 000 ITL, hvilket svarer til 25 500 000 000 ITL på årsbasis. Kontrakten vil blive tildelt det selskab, der afgiver det mest favorable tilbud, idet der vil blive tildelt 55 point til den laveste pris og 45 point til projektet (hvoraf 28 point gives for det tilbudte timetal). I de seneste fem år er denne entreprise blevet drevet af et konsortium, der beskæftiger ca. 750 arbejdstagere til de fornødne 950 000 timers arbejde. På dette grundlag synes den timeløn, man er gået ud fra ved fastsættelsen af mindsteprisen, at beløbe sig til 26 842 ITL pr. time, eller hvad der svarer til den daglige omkostning ved en arbejdstager i lønramme 5. Det nødvendige og i øjeblikket beskæftigede antal arbejdstagere er for størstedelen indplaceret i lønramme 4 eller 3. Arbejdet udføres om natten (omkostningsstigning på 30 %) og også på helligdage (omkostningsstigning på 50 %). Det er nødvendigt med betragtelige investeringer i maskineri, sikkerhed, forbrugsdele, generelle udgifter osv. Den arbejdskontrakt, der godkendtes 25.5.2001 efter offentliggørelsen af udbudet, vil øge omkostningerne til arbejdskraft yderligere. Ifølge udbudet vil priserne forblive uændret i hele kontraktperioden, der vil kunne strække sig over fem år.

Kan Kommissionen oplyse:

1. om den mener, at dette udbud er er i overensstemmelse med de gældende fællesskabsregler, navnlig hvis man tager i betragtning, at den fejlbehæftede omkostningsvurdering på grundlag af mindsteprisen vil kunne tilskynde uærlige virksomheder til at ty til sort arbejde, skatteunddragelse eller socialsikringssvig, og at det manglende krav om overtagelse af samtlige nuværende ansatte, hvilket er en betingelse i den kollektive brancheoverenskomst, vil kunne få en række beskæftigelsesmæssige følgevirkninger;

2. hvorledes den agter at forholde sig, og hvad den agter at foretage sig i den henseende?

Svar afgivet på Kommissionens vegne af Frederik Bolkestein

(17. september 2001)

1. Angående det af det ærede parlamentsmedlem rejste spørgsmål påpeger Kommissionen, at udbudsdirektiverne på fællesskabsrettens nuværende stade ikke omfatter forpligtelser for de ordregivende myndigheder vedrørende fastsættelse af en kontrakts basispris.

2. Der er under alle omstændigheder ingen særlige problemer forbundet med, at overførslen finder sted som følge af en tildelingsprocedure, for så vidt angår anvendelsen af Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter(1). Dette direktiv og Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(2) er i øvrigt ikke uforenelige, fordi de - som bekræftet i Domstolens nylige dom i Oy Liikenne-sagen - har forskellige formål(3). De berørte arbejdstageres erhvervede rettigheder skal således opretholdes, hvis betingelserne for en virksomhedsoverførsel som omhandlet i direktiv 2001/23/EF er til stede i det tilfælde, der her er tale om.

Da indholdet af det relevante direktiv er blevet gennemført i italiensk lovgivning på de punkter, det ærede parlamentsmedlem henviser til, påhviler det de nationale domstole at løse de stridsspørgsmål, der måtte opstå i denne sag.

(1) EFT L 82 af 22.3.2001.

(2) EFT L 209 af 24.7.1992.

(3) Dom af 25.1.2001, sag C-172/99, særlig præmis 21/22.